Nokkrir einstaklingar hér á landi hafa greinst með nýtt afbrigði kórónuveirunnar, svokallað BA5, sem er undirafbrigði Ómíkrón. Sóttvarnalæknir segir að útlit sé fyrir að það dreifi sér hratt en sér ekki ástæðu til að grípa til takmarkana líkt og staðan sé nú.
Hið nýja afbrigði er tekið að skjóta upp kollinum víða um heim og er talið eiga uppruna sinn í Suður-Afríku, eins og afbrigðið BA4. Það er undirafbrigði Ómikrón, sem smitaðist hratt á milli manna og leiddi til flestra spítalainnlagna og hörðustu samkomutakmarkana fyrr og síðar hér á landi, en einnig til hjarðónæmis þannig að hægt var að aflétta þeim öllum.
Þórólfur Guðnason sóttvarnalæknir segir að nokkrir hafi greinst með BA5 hér á landi, allt einstaklingar sem tengist ekki, og að margir þeirra hafi ekki verið erlendis.
Það er svona vísbending um það að þetta sé kannski komið víðar en við höldum eða vitum um. Við erum ekki að raðgreina öll sýni núna.
Litlar upplýsingar séu til um afbrigðið en talið sé að það dreifi sér hratt. Þá sé óljóst hversu miklum veikindum það geti valdið og hvaða áhrif núverandi bólusetningar hafi.
Það eru fjórir eða fimm sem hafa greinst með þetta afbrigði, þeir eru held ég allir bólusettir. Eins og hefur verið með ómikron afbrigðið, bólusetningin er ekki góð í að koma í veg fyrir smit þó hún sé góð í að koma í veg fyrir alvarlegar afleiðingar.
Hann segir að enginn hinna smituðu sé alvarlega veikur. Þá telur Þórólfur ótímabært að segja til um hvort reynt verði að stöðva eða hægja á dreifingu afbrigðisins.
Ég held að það líka bara spurning hvort það sé einhver ástæða til. Maður þarf eiginlega að vita hvort að það sé alvarlegra afbrigði og þetta sleppi undan fyrra ónæmi, að við séum einhvern veginn að færast aftur í tímann svolítið. En það eru engar upplýsingar sem hafa borist um það sem benda til þess þannig að á þeim grunni er engin ástæða til að vera að fara í harðar aðgerðir á þessum tímapunkti.
Nokkrir einstaklingar hér á landi hafa greinst með nýtt afbrigði kórónuveirunnar, sem talið er að dreifist hratt á milli manna. Sóttvarnalæknir segir ekki ástæðu til að grípa til samkomutakmarkana líkt og staðan er nú. 